送充上人謁南山源禪師
作者：釋德洪
朝代：宋

paragraphs: 老源縛屋磯山側，廬山對門江水隔。
單丁住山二十年，一等栽田博飯喫。
諸方說禪如紡車，我口鈍遲無氣力。
屋頭枯木自安禪，生鐵脊梁釘椿直。
我昔東游曾見之，兩頰温然笑渦出。
到今持夢渡楊瀾，浪花漫天浩無極。
紛紛衲子飽眠卧，面如梔子衣領白。
年年江北與江南，誰肯端來尋此客。
愛君今人肺腸古，毛骨含秋眼睛碧。
能知此老端往尋，處處好山留不得。
作詩贈君終自愧，君去我留空歎惜。